**Javna agencija Republike Slovenije za spodbujanje podjetništva, internacionalizacije, tujih investicij in tehnologije, Verovškova ulica 60, 1000 Ljubljana**

**objavlja**

**Javni poziv za sofinanciranje sistematičnega razvoja poslovne odličnosti podjetij v letih 2018 in 2019 (JPPOSODL 2018/19)**

1. **Pravna podlaga**

Zakon o javnih financah (Uradni list RS, št. 11/11-UPB, 14/13 popr., [101/13](http://www.uradni-list.si/1/objava.jsp?urlid=2013101&stevilka=3677), 55/15 – ZFisP, 96/15 – ZIPRS1617 in 13/18), Proračun Republike Slovenije za leto 2018 (Uradni list RS, št. [80/16](http://www.uradni-list.si/1/objava.jsp?sop=2013-01-3719) in 71/17), Proračun Republike Slovenije za leto 2019 (Uradni list RS, št. [71/17](http://www.uradni-list.si/1/objava.jsp?sop=2017-01-3414)), Zakon o izvrševanju proračunov Republike Slovenije za leti 2018 in 2019 (Uradni list RS, št. 71/17 in 13/18 – ZJF-H), Pravilnik o postopkih za izvrševanje proračuna Republike Slovenije (Uradni list RS, št. 50/07, 61/08, 99/09-ZIPRS1011, 3/13 in 81/16), Zakon o podpornem okolju za podjetništvo (Uradni list RS, št. 102/07, 57/12, 82/13, 17/15, 27/17 in 13/18 – ZSInv), Program izvajanja finančnih spodbud ministrstva za gospodarski razvoj in tehnologijo 2015-2020, ki ga je sprejelo Ministrstvo za gospodarski razvoj in tehnologijo dne 22.4.2015, Uredba Komisije (EU) št. 1407/2013 z dne 18. decembra 2013 o uporabi členov 107 in 108 Pogodbe o delovanju Evropske unije pri pomoči de minimis ([Uradni list L 352/1, 24/12/2013](http://eur-lex.europa.eu/LexUriServ/site/sl/oj/2006/l_379/l_37920061228sl00050010.pdf)), Shema de minimis z nazivom »Program izvajanja finančnih spodbud MGRT – de minimis« (št. priglasitve M001-2399245-2015/I), Sprememba Programa dela Javne agencije Republike Slovenije za spodbujanje podjetništva, internacionalizacije, tujih investicij in tehnologije s finančnim načrtom za leto 2018 in Programa dela s finančnim načrtom Javne agencije Republike Slovenije za spodbujanje podjetništva, internacionalizacije, tujih investicij in tehnologije za leto 2019, ki ga je sprejel Svet agencije na svoji 25. redni seji dne 5. 3. 2018 in h kateremu je Ministrstvo za gospodarski razvoj in tehnologijo izdalo soglasje dne 12. 4. 2018, št. 302-42/2017/23 ter Sprememba Programa dela in finančnega načrta za leto 2018, ki jo je sprejel Svet agencije na svoji 25. korespondenčni seji dne 2. 8. 2018, Pogodba št. SPIRIT- 2018-172410-NŽ o izvajanju in financiranju programov v podporo ustanavljanju, rasti in razvoju podjetij v letu 2018 z dne 23.10.2017.

1. **Naziv in sedež uporabnika proračuna, ki dodeljuje sredstva**

Uporabnik državnega proračuna: Republika Slovenija, Ministrstvo za gospodarski razvoj in tehnologijo, Kotnikova ulica 5, 1000 Ljubljana (v nadaljnjem besedilu: ministrstvo).

Izvajalec javnega poziva: Javna agencija Republike Slovenije za spodbujanje podjetništva, internacionalizacije, tujih investicij in tehnologije, Verovškova ulica 60, 1000 Ljubljana (v nadaljnjem besedilu: SPIRIT Slovenija)

1. **Namen, cilj in predmet javnega poziva**
	1. **Namen in cilj javnega poziva**

Namen javnega poziva je podpreti podjetja pri doseganju in trajnemu ohranjanju ravni uspešnega delovanja s svetovalno podporo na področju poslovne odličnosti in svetovanja na za podjetja prioritetnih področjih ter usposabljanju ključnih kadrov na področju poslovne odličnosti po modelu EFQM.

Cilj javnega poziva je spodbuditi najmanj 16 podjetij k uvajanju sistemov sodobnega, učinkovitega in celovitega doseganja poslovne odličnosti po modelu EFQM oz. najmanj 3 podjetja iz vsake ciljne skupine prijaviteljev.

* 1. **Predmet javnega poziva**

Predmet javnega poziva je sofinanciranje stroškov svetovalnih storitev, ki jih podjetjem zagotovijo zunanji izvajalci v zvezi z uvajanjem poslovne odličnosti v podjetja po modelu EFQM in s tem povezana usposabljanja.

1. **Ciljne skupine/upravičenci**

Ciljne skupine: mala, srednje velika in velika podjetja, ki želijo izboljšati svojo konkurenčnost z uvajanjem poslovne odličnosti po modelu EFQM.

Upravičene so tri skupine prijaviteljev:

* + - 1. Podjetja, ki želijo sistematično pristopiti k doseganju in trajnemu ohranjanju ravni uspešnega delovanja, nimajo pa še izkušenj z uvajanjem poslovne odličnosti po modelu EFQM in nimajo izvedene še nobene samoocene zahtevnosti, vsaj po metodi EFQM hitrega pregleda.
			2. Podjetja, ki so v zadnjih treh letih že začela z aktivnostmi na področju doseganja in trajnega ohranjanja ravni uspešnega delovanja in so v zadnih treh letih že izvedla po modelu EFQM vsaj eno samooceno zahtevnosti, vsaj po metodi EFQM hitrega pregleda.
			3. Podjetja, ki že najmanj tri leta izvajajo aktivnosti na področju doseganja in trajnega ohranjanja ravni uspešnega delovanja po modelu EFQM in so v zadnjih 5 letih izvedla najmanj tri samoocene zahtevnosti vsaj po metodi EFQM matrike poslovne odličnosti.

Upravičenci so podjetja: (i) ki oddajo vlogo na predmetni javni poziv (prijavitelji), (ii) ki izpolnjujejo vsa določila predmetnega javnega poziva in pozivne dokumentacije, (iii) za katere se izda sklep o izboru in (iv) s katerimi se podpiše pogodbo o sofinanciranju.

1. **Pogoji za kandidiranje**

Vloga prijavitelja mora izpolnjevati vse pogoje javnega poziva. Izpolnjevanje pogojev mora izhajati iz vsebine celotne vloge. Če vloga ne bo izpolnjevala vseh pogojev, se zavrne.

V primeru, da se neizpolnjevanje pogojev ugotovi po podpisu pogodbe o sofinanciranju, bo SPIRIT Slovenija odstopila od pogodbe o sofinanciranju. Pri tem je upravičenec dolžan vrniti vsa morebiti že prejeta (izplačana) sredstva skupaj z zakonskimi zamudnimi obrestmi od dneva prejema sredstev na njegov transakcijski račun do dneva vračila sredstev v državni proračun Republike Slovenije.

5.1 Splošni pogoji za kandidiranje so:

1. Prijavitelj je organiziran kot pravna ali fizična oseba, ki se ukvarja z gospodarsko dejavnostjo v Republiki Sloveniji in je organiziran kot gospodarska družba (gospodarska družba kot jo opredeljuje Zakon o gospodarskih družbah (ZGD-1; Uradni list RS, ŠT. 65/06 uradno prečiščeno besedilo, 33/11, 91/11, 32/12, 57/12, 44/13 – odl. US, 82/13, 55/15 in 15/17)) ali samostojni podjetnik posameznik (samostojni podjetnik posameznik kot ga opredeljuje ZGD-1).
2. Prijavitelj nima neporavnanih zapadlih finančnih obveznosti do ministrstva in izvajalskih institucij ministrstva (Slovenski podjetniški sklad, Javna agencija Republike Slovenije za spodbujanje podjetništva, internacionalizacije, tujih investicij in tehnologije, Slovenski regionalno razvojni sklad) (v višini 50 eurov ali več na dan oddaje vloge in pred sklenitvijo pogodbe) iz naslova pogodb o sofinanciranju iz javnih sredstev, pri čemer ni pogoj, da bi bile le-te že ugotovljene s pravnomočnim izvršilnim naslovom.
3. Prijavitelj nima neporavnanih zapadlih finančnih obveznosti iz naslova obveznih dajatev in drugih denarnih nedavčnih obveznosti v skladu z zakonom, ki ureja finančno upravo, ki jih pobira davčni organ (v višini 50 eurov ali več na dan oddaje vloge pa vse do sklenitve pogodbe); šteje se, da prijavitelj, ki je gospodarski subjekt, ne izpolnjuje obveznosti tudi, če nima predloženih vseh obračunov davčnih odtegljajev za dohodke iz delovnega razmerja za obdobje zadnjih petih let do dne oddaje vloge in pred sklenitvijo pogodbe.
4. Med prijaviteljem in ministrstvom oz. izvajalskimi institucijami ministrstva niso bile pri že sklenjenih pogodbah o sofinanciranju ugotovljene hujše nepravilnosti pri porabi javnih sredstev in izpolnjevanju ključnih pogodbenih obveznosti, zaradi česar je ministrstvo oz. izvajalska institucija odstopila od pogodbe o sofinanciranju, od odstopa od pogodbe pa še ni preteklo 5 let.
5. Prijavitelj ni v postopku prisilne poravnave, stečajnem postopku, postopku likvidacije ali prisilnega prenehanja, z njegovimi posli iz drugih razlogov ne upravlja sodišče, ni opustil poslovne dejavnosti in na dan oddaje vloge ni bil v stanju insolventnosti, v skladu z določbami Zakona o finančnem poslovanju, postopkih zaradi insolventnosti in prisilnem prenehanju (Uradni list RS, št. 13/14 - uradno prečiščeno besedilo in 10/15 - popr., 27/16, 31/16-odl. US in 63/16 – ZD-C).
6. Prijavitelj ne prejema ali ni v postopku pridobivanja državnih pomoči za reševanje in prestrukturiranje podjetij v težavah po Zakonu o pomoči za reševanje in prestrukturiranje gospodarskih družb in zadrug v težavah (Uradni list RS, št. 5/17) in ni podjetje v težavah skladno z 18. točko 2. člena Uredbe Komisije 651/2014/EU.
7. Glede prijavitelja ni podana prepoved poslovanja v razmerju do ministrstva v obsegu, kot izhaja iz 35. člena Zakona o integriteti in preprečevanju korupcije (Ur. list RS, št. 69/11 – uradno prečiščeno besedilo).
8. Prijavitelj ne sme imeti registrirane glavne dejavnosti in tudi vsebina sofinanciranega projekta se ne sme nanašati na sledeče izključene sektorje:
	* predelave in trženja kmetijskih proizvodov, v primerih:
		+ kadar je znesek pomoči, določen na podlagi cene oziroma količine takih proizvodov, ki so kupljeni od primarnih proizvajalcev, ali jih je na trg dalo zadevno podjetje;
		+ kadar je pomoč pogojena s tem, da se delno ali v celoti prenese na primarne proizvajalce,
	* sektor premogovništva za lažje zaprtje nekonkurenčnih premogovnikov, kakor jo zajema Sklep Sveta št. 2010/787/EU z dne 10. decembra 2010 (UL. L. 336, 21. 12. 2010, str. 24), razen v primeru pomoči de minimis.
9. Da dejanski lastnik (i) družbe v skladu z 19. členom Zakon o preprečevanju pranja denarja in financiranja terorizma (Uradni list RS, št. 68/16) ni(so) vpleten(i) v postopke pranja denarja in financiranja terorizma.
10. Da ni v postopku vračanja neupravičeno prejete državne pomoči, na osnovi odločbe Evropske komisije, ki je prejeto državno pomoč razglasila za nezakonito in nezdružljivo s skupnim trgom Skupnosti.
11. Da za iste upravičene stroške in aktivnosti, ki so predmet sofinanciranja v tem pozivu, ni in ne bo pridobil sredstev iz drugih javnih virov (sredstev evropskega, državnega ali lokalnega proračuna) (prepoved dvojnega sofinanciranja).

5.2 Posebni pogoji za prijavitelje

1. Prijavitelj mora imeti na zadnji dan preteklega meseca glede na mesec oddaje vloge na predmetni javni poziv zaposlenih vsaj 15 oseb za polni delovni čas (v skladu s 67. členom Zakona o delovnih razmerjih (Uradni list RS, št. 21/13, 78/13 – popr., 47/15 – ZZSDT in 33/16 – PZ-F), veljajo določene pravice posebnim skupinam zaposlenih, da delajo krajši delovni čas, glede socialnih in drugih pravic in so le-ti izenačeni z delavci, ki delajo poln delovni čas). V primeru samostojnih podjetnikov se kot zaposlena oseba po predmetnem javnem pozivu šteje tudi oseba, ki je nosilka dejavnosti in je zavarovana za polni delovni čas (iz Obrazca M1/M2 mora biti razviden polni delovni čas in zavarovalna osnova 005)).
2. Prijavitelj ni začel z izvajanjem projekta pred 1.1.2018.
3. V primeru uspešne kandidature na predmetni javni poziv upravičenec ne sme kršiti pravila, da se pomoč ne sme združevati s pomočjo dodeljeno po pravilu »de minimis« glede na enake upravičene stroške, če bi bile s tem presežene dovoljene meje intenzivnosti državnih pomoči oz. zneski državnih pomoči.
4. Prijavitelj ne sme biti kapitalsko ali kakorkoli drugače lastniško ali upravljavsko povezan z izbranim zunanjim izvajalcem ali svetovalcem/i.
5. Prijavitelju se v okviru poziva lahko odobri le ena vloga in sicer prva popolna vloga, ostale vloge prijavitelja pa se zavržejo oziroma zavrnejo.

5.3 Pogoji za projekt

1. Projekt mora biti skladen z namenom in predmetom javnega poziva.
2. Prijavitelj mora v vlogi predvideti upravičene stroške, ki so skladni z določili javnega poziva za katere stroške lahko prijavitelji pridobijo sofinaciranje glede na skupino podjetij v katero spadajo.
3. V vlogi mora prijavitelj navesti zunanjega izvajalca in svetovalca/e, ki bo/bodo storitev v imenu zunanjega izvajalca opravil/i s področja uvajanja sistemov sodobnega, učinkovitega in celovitega doseganja poslovne odličnosti.
4. Zunanji izvajalec in svetovalec morata biti za potrebe izvedbe storitev svetovanja v okviru predmetnega javnega poziva v pogodbenem odnosu (pogodba o zaposlitvi ali podjemna pogodba), razen v primeru, kadar je zunanji izvajalec s.p. in bo svetovanje opravil svetovalec, ki je nosilec tega s.p.-ja.
5. Zunanji izvajalec mora biti registriran za opravljanje dejavnosti svetovanja, kar mora biti razvidno iz javno dostopnih virov podatkov.
6. Svetovalec/i, ki bodo izvajali svetovanje s področja uvajanja sistemov sodobnega, učinkovitega in celovitega doseganja poslovne odličnosti po modelu EFQM, morajo izkazati opravljeno usposabljanje ocenjevalcev po modelu odličnosti EFQM (EAT – EFQM assessor training), njihove tri reference od vključno 2013 leta dalje pa morajo izkazovati izkušnje iz svetovanja s področja poslovne odličnosti organizacijam z vsaj 15 zaposlenimi.
7. Pri izboru zunanjega izvajalca mora upravičenec ravnati gospodarno in storitev pridobiti po tržni ceni.
8. V vlogi mora prijavitelj navesti programe usposabljanja v katere bo vključil svoje zaposlene. Izbira lahko med aktualnimi licenčnimi tečaji po modelu poslovne odličnosti EFQM, ki so razpisani s strani Slovenskega inštituta za kakovost in meroslovje ali Slovenskega združenja za kakovost in odličnost ali s strani EFQM.
9. Licenčni tečaji EFQM so lahko vezani na pot ocenjevalca ali pot razvoja organizacije, ki jih izvaja certificiran trener, udeleženci pa za udeležbo lahko pridobijo certifikat ali potrdilo o udeležbi, odvisno od licenčnega usposabljanja.
10. Predvidene aktivnosti morajo biti skladne z roki za posamezne aktivnosti opredeljene v 10 točki javnega poziva.
11. **Postopek izbora**

Postopek javnega poziva vodi pooblaščena oseba za izvedbo postopka javnega poziva (v nadaljevanju: pooblaščena oseba), ki jo s sklepom imenuje direktor SPIRIT Slovenija.

Za sofinanciranje se odobrijo pravočasne, pravilno označene in popolne vloge, na podlagi datuma in časa prispetja. Če v navedenem primeru iz katere od skupin prijaviteljev, navedenih v 4. točki tega javnega poziva, niso odobrene tri vloge, se zadrži dovolj razpoložljivih sredstev, da bo možno odobriti tri vloge (za vsako posamezno vlogo je potrebno zadržati 9.999,99 EUR, od tega 8.124,99 EUR v letu 2018 in 1.875,00 v letu 2019) iz vsake skupine prijaviteljev.

V primeru, da pri zadnjem odpiranju še vedno ni možno odobriti najmanj treh vlog v okviru posamezne skupine prijaviteljev, se sredstva do porabe sredstev dodelijo pravočasnim, pravilno označenim in popolnim vlogam po vrstnem redu glede na čas prispetja vlog, ne glede na skupino prijaviteljev.

Vrstni red se bo kreiral na podlagi datuma in časa prispetja (v urah in minutah) formalno popolnih vlog na sedež SPIRIT Slovenija. V kolikor prispe več vlog na isti datum in čas (v urah in minutah), se vrstni red teh vlog, znotraj vrstnega reda po času prispetja, določi glede na datum in čas oddaje (v urah in minutah), ki je razviden iz ovojnice. V kolikor bi več vlog prispelo na isti datum in čas (v urah in minutah), pa za odobritev vseh teh vlog ni zagotovljenih dovolj sredstev, se vse te vloge zavrne.

Pravočasne, pravilno označene in formalno popolne vloge, ki bodo izpolnjevale vse pogoje za prijavo in bodo skladne s predmetom in namenom tega javnega poziva, bodo v okviru razpoložljivih razpisanih sredstev s strani pooblaščene osebe odobrene in prijaviteljem bo posredovana v podpis pogodba. Če se vloga ne odobri, prijavitelji prejmejo obvestilo o neizbiri.

Upošteva se razpoložljivost sredstev po posameznih letih in v primeru, da za vlogo ni več razpoložljivih sredstev v okviru posameznega leta se ta vloga in vse naslednje zavrnejo.

1. **Okvirna višina sredstev, ki so na razpolago**

Okvirna višina sredstev, ki je na razpolago za izvedbo predmeta tega javnega poziva, znaša 160.000 EUR. Finančna sredstva so zagotovljena v proračunu Republike Slovenije, na proračunski postavki Ministrstva za gospodarski razvoj in tehnologijo Republike Slovenije, 172410 – Razvoj podpornega okolja za malo gospodarstvo, za leto 2018 v višini 130.000,00 EUR in za leto 2019 v višini 30.000,00 EUR. Prerazporeditev sredstev med leti ni možna.

V primeru spremembe višine proračunskih sredstev na omenjeni postavki, se uskladi tudi višina sredstev za ta javni poziv. Morebitne spremembe bomo objavili na spletnih straneh SPIRIT Slovenija..

SPIRIT Slovenija si pridržuje pravico, da lahko javni poziv kadarkoli do podpisa pogodbe z upravičenci prekliče, z objavo na spletnih straneh SPIRIT Slovenija.

1. **Skladnost s pravili pomoči de minimis in intenzivnost pomoči**

SPIRIT Slovenija bo sofinancirala upravičene stroške **v višini največ 50 %.**

Prejeta sredstva predstavljajo pomoč de minimis.

Na javnem pozivu lahko kandidirajo prijavitelji, ki lahko prejmejo de minimis pomoč v skladu s shemo »Program izvajanja finančnih spodbud MGRT – de minimis« (št. priglasitve M001-2399245-2015/I) in v skladu z Uredbo Komisije (EU) št. 1407/2013 z dne 18. decembra 2013).

V primeru dvoma glede izpolnjevanja pogojev prijavitelja, lahko SPIRIT Slovenija zahteva dodatna pojasnila ali dokazila.

Upoštevati je potrebno pravilo omejitve višine pomoči, kar pomeni, da skupna pomoč, dodeljena enotnemu podjetju, na podlagi pravila de minimis ne sme presegati 200.000,00 EUR v obdobju zadnjih treh proračunskih let, ne glede na obliko ali namen pomoči.

Zgornje meje pomoči veljajo ne glede na to, iz katerih javnih sredstev je pomoč dodeljena in ali je pomoč dodeljena v okviru več shem ali individualnih pomoči hkrati. Upošteva se skupni znesek pomoči v ta namen.

1. **Obdobje, v katerem morajo biti porabljena dodeljena sredstva**

Koriščenje sredstev bo možno v letu 2018 in 2019.

Obdobje upravičenosti stroškov in izdatkov prične teči od 1.1.2018 in traja do 19.11.2018 za izplačila sredstev v letu 2018 in od 20.11.2018 do 15.5.2019 za izplačila sredstev v letu 2019.

Do sofinanciranja bodo upravičene aktivnosti, ki bodo izvedene in plačane znotraj obdobja upravičenosti po posameznih letih.

Osnova za izplačilo sredstev po tem javnem pozivu je s strani SPIRIT Slovenija potrjen zahtevek za izplačilo, ki ga pravočasno posreduje upravičenec. V primeru, da upravičenec zahtevek za izplačilo posreduje z zamudo se tak zahtevek zavrne, upravičenec pa izgubi pravico koriščenja sredstev v tistem letu.

Upravičenec dokazuje upravičenost stroškov z ustreznimi dokazili, ki jih je potrebno predložiti v skladu z določbami javnega poziva in dokumentacije poziva.

Roki in obdobja poročanja ter izdaje zahtevkov za izplačilo so podrobno opredeljeni v obrazcu št. 5 »Vzorec pogodbe«, ki je del dokumentacije poziva.

Zadnji rok za oddajo zahtevkov za izplačilo sredstev za leto 2018 je 19.11.2018 in za leto 2019 je 15.5.2019.

Stroški, ki bodo nastali in ali bodo plačani po zadnjem roku za prispetje zahtevka za izplačilo na SPIRIT Slovenija, se ne morejo uveljavljati kot upravičeni in ne bodo priznani za sofinanciranje.

1. **Upravičeni stroški in upravičene skupine**

Upravičeni stroški, ki so predmet sofinanciranja, so:

1. Svetovalna podpora pri izvedbi samoocene po modelu EFQM (hitri pregled) s pomočjo delavnice 8 ur;
2. Svetovanje pri pripravi in uskladitvi programa izboljšav za izboljšanje odličnosti poslovanja 6 ur;
3. Svetovalna podpora pri izvedbi prednostnih projektov, določenih v okviru izvedene samoocene (do 40 ur);
4. Strošek izvedbe licenciranih usposabljanj s področja poslovne odličnosti po modelu odličnosti EFQM;
5. Podpora pri pripravi managerskega dokumenta za ocenjevanje v obliki delavnic in izvedbi samoocene v obsegu štirih ponovitev po 4 ure (po 16 ur (uporaba metode EFQM matrike poslovne odličnosti));
6. Svetovanje pri pripravi managerskega dokumenta za področje poslovne odličnosti do 20 ur;
7. Opredelitev nivoja izpolnjevanja načel poslovne odličnosti po modelu EFQM s strani dveh zunanjih ocenjevalcev 20\*2 ur (sodelovanje dveh zunanjih svetovalcev z enim notranjim ocenjevalcem);
8. Priprava in predstavitev zaključnega poročila vodstvu podjetja s strani zunanjih svetovalcev do 8 ur.

Maksimalno število ur svetovanja po posameznem upravičenem strošku je opredeljeno v zgoraj. Posameznemu prijavitelju je lahko skupaj dodeljeno 9.999,99 EUR, pri čemer za usposabljanja v obeh letih skupaj največ do 2.000,00 EUR). Prerazporeditev sredstev med leti ni mogoča, kar pomeni, da je odobrena sredstva za leto 2018 možno izplačati zgolj v letu 2018 oz. odobrena sredstva za leto 2019 možno izplačati zgolj v letu 2019.

Sofinanciranje za posamezne stroške se odobri glede na skupino prijaviteljev skladno z navedbo v 4. točki tega javnega poziva in sicer:

1. Upravičenci iz 1. skupine lahko koristijo 1 na začetku, 2, 3, 4 in 5 na koncu, od tega 1, 2, 3 in 4 do 19.11.2018 in 5 do 15.5.2019;
2. Upravičenci iz 2. skupine lahko koristijo 5 na začetku, 2, 3, 4 in 5 koncu, od tega 5 na začetku 2, 3 in 4 do 19.11.2018 in 5 do 15.5.2019;
3. Upravičenci iz 3. skupine lahko koristijo 6, 7, 8, od tega 6 in 7 do 19.11.2018 in 8 do 15.5.2019;.

Davek na dodano vrednost (DDV) ni upravičen strošek.

1. **Roki in način prijave na javni poziv**

Vloga mora biti pripravljena v slovenskem jeziku in skladno z določili tega javnega poziva, dokumentacije poziva in navodili na obrazcih.

Vloga mora biti oddana v zaprti ovojnici, ki je opremljena z obrazcem št. 4 »Naslovnica za ovojnico«, ki je del dokumentacije poziva.

Stroški priprave vloge in oddaje vloge na predmetni javni poziv bremenijo prijavitelja.

Javni poziv bo odprt do porabe sredstev..

Za pravočasne štejejo vloge, ki bodo prispele na naslov SPIRIT Slovenija **do vključno 24.9.2018, do 13.00 ure**. Informacija o morebitni predčasni porabi sredstev bo objavljena na spletni strani SPIRIT.

Vlogo je potrebno vložiti na naslov: SPIRIT Slovenija, javna agencija, Verovškova ulica 60, 1000 Ljubljana.

Vloga mora biti poslana **priporočeno** po pošti ali osebno dostavljena na sedež SPIRIT Slovenija v času uradnih ur SPIRIT Slovenija, do navedenega roka za prispetje vlog.

Vloga mora biti oddana v zaprti pisemski ovojnici z navedbo na sprednji strani pisemske ovojnice, dobesedno in brez okrajšav: »NE ODPIRAJ - VLOGA - Javni poziv za poslovno odličnost«, in z nazivom in naslovom prijavitelja.

1. **Odpiranje vlog za dodelitev sredstev**

Odpiranje vlog ne bo javno in se bo izvajalo v najkrajšem možnem času po prejetju posameznih vlog (najkasneje v 6 delovnih dneh po prejetju posameznih vlog) v prostorih SPIRIT Slovenija .

Obravnavane bodo samo pravočasne vloge, ki bodo pravilno označene.

Nepravočasne vloge in nepravilno označene/opremljene vloge bodo s sklepom zavržene in praviloma zaprte vrnjene pošiljatelju.

Na odpiranju bo pooblaščena oseba preverila popolnost pravočasnih in pravilno označenih vlog.

V primeru ugotovitve nepopolnosti vloge, bo pooblaščena oseba prijavitelja pozvala k dopolnitvi vloge. Rok za dopolnitev vlog je osem (8) dni od prejema poziva. Nepopolne vloge, ki jih prijavitelji v roku za dopolnitev ne bodo dopolnili, bodo s sklepom zavržene.

Za formalno popolno vlogo se šteje vloga, ki:

1. prispe na naslov SPIRIT Slovenija v zaprti in pravilno opremljeni ovojnici, kot je opredeljeno v 11. točki javnega poziva,
2. vsebuje v celoti izpolnjene obrazce in njihove obvezne priloge, določene v pozivni dokumentaciji,
3. je pripravljena v skladu z določili tega javnega poziva, dokumentacije poziva in navodili, ki so navedeni na posameznih obrazcih.

V primeru, da vloga ne izpolnjuje vseh pogojev javnega poziva in /ali ni skladna s predmetom in namenom javnega poziva, se vloga zavrne.

V primeru, da pooblaščena oseba ugotovi nepopolnost katere izmed vlog po posredovanju pozivov k dopolnitvi, bo prijavitelj pozvan k dopolnitvi vloge naknadno, vloga pa se šteje kot »vloga dopolnjena z zamikom pri pozivu k dopolnitvi«. V kolikor se »vloga dopolnjena z zamikom pri pozivu k dopolnitvi« uvrsti med popolne vloge, se kot čas prispetja oziroma dostave popolne vloge šteje datum in čas prispetja oziroma dostave dopolnitve skrajšan za čas zamika pri posredovanju poziva k dopolnitvi.

Primer:  Pooblaščena oseba vse prijavitelje, katerih vloge na posameznem odpiranju niso popolne, pozove k dopolnitvi vloge 18.9.2018. Za vlogo prijavitelja x se ugotovi nepopolnost vloge 25.9.2018, kar je 7 dni po pozivu na dopolnitev nepopolnih vlog drugih prijaviteljev na istem odpiranju. Na ta dan SPIRIT Slovenija prijavitelja x pozove k dopolnitvi. Dopolnitev vloge prijavitelja x prispe oziroma je dostavljena na SPIRIT Slovenija 30.9.2018 ob 7:00 uri. V primeru, da se ta vloga uvrsti med popolne vloge, se kot datum prispetja popolne vloge šteje 23.9.2018 ob 7:00 uri (odšteje se 7 dni).

1. **Rok, v katerem bodo prijavitelji obveščeni o izidu javnega poziva**

Prijavitelji bodo o izidu javnega poziva praviloma obveščeni najkasneje v roku trideset (30) dni od prejema posamezne vloge na SPIRIT Slovenija.

Izbrani prijavitelji bodo pozvani k podpisu pogodbe.

Prijavitelj mora SPIRIT Slovenija v roku 8 dni od prejema poziva k podpisu pogodbe o sofinanciranju, podpisano pogodbo o sofinanciranju vrniti (poslati po pošti ali dostaviti fizično) na naslov SPIRIT Slovenija, skupaj s kopijo sklenjene pogodbe z izbranim izvajalcem, ki ne sme biti podpisana pred datumom posredovanja pogodbe o sofinanciranju. V kolikor se prijavitelj v 8 dneh ne odzove na podpis pogodbe, se šteje, da je odstopil od podpisa pogodbe o sofinanciranju. Sredstva, ki zaradi odstopa od popdisa pogodbe ne bodo angažirana se vrne v kvoto razpisanih razpološljivih sredstev za dodelitev.

Prijavitelji, ki menijo, da jim pozivana sredstva neupravičeno niso bila dodeljena, lahko v tridesetih (30) dneh od prejema obvestila o (ne)izboru sprožijo upravni spor z vložitvijo tožbe na Upravno sodišče Republike Slovenije. Vložena tožba ne zadrži podpisa pogodb o sofinanciranju.

Rezultati predmetnega javnega poziva so informacije javnega značaja in bodo objavljeni na spletni strani SPIRIT Slovenija <http://www.spiritslovenia.si/>.

1. **Razpoložljivost dokumentacije poziva**

Vsi potrebni podatki in navodila, ki bodo omogočila izdelavo popolne in pravilne vloge za dodelitev sredstev, so navedeni v Pozivni dokumentaciji, ki bo od dne objave javnega poziva dalje objavljena na spletni strani SPIRIT Slovenija http://www.spiritslovenia.si/javni-razpisi-in-narocila.

1. **Dodatne informacije**

Dodatne informacije v zvezi s pripravo prijav in pojasnila k pozivni dokumentaciji so prijavitelju dosegljive na podlagi pisnega zaprosila, posredovanega na elektronski naslov podlicnost@spiritslovenia.si.

Vprašanja na gornji naslov morajo prispeti najkasneje sedem (7) delovnih dni pred iztekom roka za oddajo vloge. SPIRIT Slovenija bo objavila odgovore na vprašanja najkasneje deset (10) delovnih dni po prejemu posameznega vprašaja, pod pogojem, da je bilo vprašanje posredovano pravočasno. Vprašanja, ki ne bodo pravočasna, ne bodo obravnavana. Objavljeni odgovori na vprašanja postanejo sestavni del pozivne dokumentacije. Vprašanja in odgovori bodo javno objavljeni na spletnem naslovu http://www.spiritslovenia.si/. Odgovori na vprašanja so zavezujoči za vse upravičence ne glede na to, kdaj so oddali vlogo oz. sklenili pogodbo.

Vprašanja in odgovori bodo objavljeni na spletu, zato bodite pri postavljanju vprašanj previdni, da v njih ne razkrivate morebitnih osebnih podatkov, poslovnih skrivnosti in drugih podatkov, ki ne smejo biti javno objavljeni.

Javna agencija Republike Slovenije za spodbujanje podjetništva, internacionalizacije, tujih investicij in tehnologije

mag. Gorazd Mihelič, direktor